TR sveitir Íslandsmeistarar í öllum flokkum Skáksveitir Taflfélags Reykjavíkur unnu allt sem var í boði á Íslandsmóti unglingasveita sem fram fór í gær . TR sendi átta sveitir til leiks , sem er met og tveimur sveitum fleira en fyrra met , sem TR átti frá því í fyrra . Á sama tíma var þátttökumet slegið í mótinu , en 20 sveitir tóku þátt . Samtals tefldu 38 krakkar fyrir hönd TR og á sama tíma voru hátt í 30 krakkar að tefla á laugardagsæfingum . Barna - og unglingastarf TR er því augljóslega í miklum blóma um þessar mundir . Allar sveitir TR unnu gullverðlaun í sínum flokki ( þ.e. besta A-sveitin , besta B-sveitin o.s.frv. ) og TR átti 2 af 3 efstu og 6 af 10 efstu sveitunum . Breiddin er mikil í TR eins og þessi úrslit sýna og ljóst að það er sókn í barna - og unglingastarfinu á öllum sviðum , bæði hjá þeim efnilegustu og þeim yngstu . Einnig er gaman að sjá hvað krakkarnir upplifa sig sem mikla TR-inga og gefa kost á sér í þetta mót , þar á meðal sum sem hafa lítinn tíma fyrir skák . Rennum hratt yfir árangur einstakra liða : TR-H var skipuð stúlkum af stelpuæfingum TR , en það voru þær Freyja Birkisdóttir , Vigdís Tinna Hákonardóttir , Vigdís Lilja Kristjánsdóttir , Elsa Arnaldardóttir , Iðunn Helgadóttir og Sólveig Freyja Hákonardóttir sem skipuðu liðið . Sveitin fékk 7 vinninga og lenti í næstneðsta sæti , en það er bæting frá því í fyrra þegar stúlknasveitin fékk 3 vinninga og lenti í neðsta sæti . Enda eru stúlkurnar reynslunni ríkari núna og sumar hafa teflt á skákmótum síðasta vetur . t.a.m . Freyja sem hefur verið mjög virk . Enginn liðsmanna var eldri en 9 ára , þannig að liðið á framtíðina fyrir sér . Liðsstjóri H-sveitar var Sigurlaug Regína Friðþjófsdóttir . TR-G var skipað mörgum yngstu liðsmönnum TR , en það voru þeir Alexander Már Bjarnþórsson , Björn Magnússon , Gabríel Sær Bjarnþórsson , Kristján Dagur Jónsson og Stefán Geir Hermannsson . Sveitin stóð sig fantavel og fékk 13 vinninga sem er næstum því 50% árangur . Ekki slæmt hjá G-sveit ! Sveitin var nokkuð brokkgeng , en vann t.a.m. glæsilegan 4 - 0 sigur á C-sveit Hugins . Svo má ekki gleyma því að G-sveitin tefldi við báðar efstu sveitirnar í mótinu . Þrátt fyrir ungan aldur eru allir liðsmenn virkir mótaskákmenn og munu eflaust láta meira að sér kveða á komandi árum . Liðsstjóri G-sveitar var Berglind Sigurðardóttir . TR-F var skipuð yngstu krökkunum og reynslumeiri í bland , þeim Sævari Halldórssyni , Davíð Dimitry Indriðasyni , Alexander Björnssyni , Mateusz Jakubek , Guðna Viðar Friðrikssyni og Vigni Sigur Skúlasyni . Sveitin fékk 14,5 vinning og þ.a.l. meira en 50% og skaut aftur fyrir sig mörgum A , B og C sveitum annarra félaga . Það voru hæfileikaríkir strákar sem tefldu í þessu liði , sumir þeirra eru mjög virkir , en hina vonum við að sjá meira á skákmótum á næstunni . Liðsstjóri F-sveitar var Björn Jónsson . TR-E leiddi tríó unglingsstúlkna , þær Sólrún Elín Freygarðsdóttir , Sigrún Linda Baldursdóttir og Svava Þorsteinsdóttir og með þeim voru Ólafur Örn Olafsson og Benedikt Ernir Magnússon . Sveitin fékk 13,5 vinning og endaði í 10. sæti , eða nákvæmlega um miðbikið . Liðsmenn eru misvirkir og því var virkilega gaman að sjá að krakkarnir gáfu sér tíma í þetta mót . Liðsstjóri E-sveitar var Guðlaug Björnsdóttir . TR-D var blanda af reynsluboltunum Þorsteini Freygarðssyni og Andra Má Hannessyni , sem eru á sínu síðasta ári , og hinum ungu og virku Arnari Milutin Heiðarssyni og Alexander Oliver Mai . Sveitin fékk 14,5 vinning , sem er virkilega glæsilegt þegar tekið er tillit til þess að hún var viðloðandi toppinn allan tímann og tefldi m.a. við báðar efstu sveitirnar . Sveitin skaut d-sveit Hugins aftur fyrir sig svo um munaði 1,5 vinningi . Það var gaman að sjá í síðustu umferðinni að d-liðsmenn gáfu sig alla í skákirnar á móti a-liði TR sem þurfti nauðsynlega á 4 - 0 sigri að halda til að vinna mótið . Það fæst ekkert gefins í innbyrðisviðureignum milli TR-liða , enda eiga menn alltaf að tefla til sigurs sama hver andstæðingurinn er . Liðsstjóri D-sveitar var Torfi Leósson . Liðsmenn TR-C eru allir mjög virkir mótaskákmen , en það voru þeir Róbert Luu , Þorsteinn Magnússon , Jón Þór Lemery , Daníel Ernir Njarðarson og Eldar Sigurðarson . Sveitin hlaut 14,5 vinning og varð 1 vinningi fyrir ofan c-sveit Hugins og rauf einskonar álög sem hafa verið á c-sveitinnni , en hún hefur farið tómhent heim undanfarin ár . Sveitin var alltaf viðloðandi toppinn og tefldi við 3 af 4 efstu sveitunum og m.a. náði Róbert Luu jafntefli við Vigni Vatnar í a-liði TR . Liðsstjóri sveitarinnar var Torfi Leósson . TR-B var sveit sem flest félög hefðu verið ánægð með sem a-sveit sína . Sveitina skipuðu Mykhaylo Kravchuk , Jakob Alexander Petersen , Aron Þór Mai og Guðmundur Agnar Bragason . Liðið fékk 19,5 vinning og lenti í stórglæsilegu 3. sæti , hálfum vinningi á undan a-sveit Fjölnis . Það var ekki snöggan blett að finna í þessu liði og sérstaklega má nefna frammistöðu Guðmundar Agnars á 4. borði sem vann Bárð Örn í a-liði TR og gerði jafntefli við Heimi Pál í a-liði Hugins . Í siðustu umferð sýndi sveitin mikinn karakter með að vinna sína helstu keppinauta , b-lið Hugins 4 - 0 ! Liðsstjóri sveitarinnar var Björn Jónsson . Liðsmenn TR-A gerðu sjálfir kröfu til sín um sigur og ekkert nema sigur , enda meistarar frá því í fyrra og engu verr skipaðir nú , nema síður sé . Liðsuppstillingin var : Sigurinn hafðist , en tæpt var það . A-liðið byrjaði á því að tapa vinningi á móti TR-B og 2 umferðum síðar fór hálfur vinningur forgörðum á móti TR-C . Fyrir fjórðu umferð voru TR-A og Huginn-A hnífjafnar í efsta sæti með 10,5 vinninga og mættust í dramatískri viðureign . Eftir að liðin höfðu skipst á sigrum á efstu tveimur borðunum og nokkuð öruggu jafntefli á 3. borði , beindist athygli allra að 4. borði þar sem Bárður Örn stóð höllum fæti . Hann sýndi hinsvegar mikla skynsemi a la Anand , þegar hann skipti upp á drottningum til að þreyja endatafl skiptamun undir , sem honum tókst að landa í jafnteflishöfn með seiglu og útsjónarsemi . Úrslitin því 2 - 2 , TR-A og Huginn-A hnífjöfn og þrjár umferðir eftir . Með góðri blöndu af öryggi , seiglu og útsjónarsemi tókst TR-ingum að vinna þrjár síðustu viðureignirnar 4 - 0 , þar á meðal Fjölni-A og Huginn-B , á meðan Huginsmenn misstu niður hálfan á móti TR-B og var þar örlagavaldurinn Guðmundur Agnar að verki . Sigurinn féll því í skaut TR , en hefði allt eins getað endað hjá Huginskrökkum . TR-ingar voru þó svo sannarlega vel að sigrinum komnir , pistlahöfundur sá að liðsmenn náðu ekki að sýna sínar bestu hliðar út allt mótið , en vinna samt , sem er ótvírætt styrkleikamerki . Í raun má segja að þetta mót , ; stemningin , umhverfið og tímamörkin , sé þess eðlis að hinir sterkari eiga gjarnan örðugt með að sýna styrkleikamuninn . Hinsvegar ber að líta á það sem mikilvæga reynslu fyrir þá . Með sama hætti má segja að Íslandsmót unglingasveita er afskaplega góður vettvangur fyrir krakka á öllum stigum , bæði þau sem eru að taka sín fyrstu skref á skákmótum og hin sem mikla reynslu hafa á þeim vettvangi . Taflfélag Reykjavíkur hefur , með hverju árinu , lagt ríkari áherslu á mótið , við fjölgum sveitum og vinnum fleiri verðlaun , en leggjum jafnframt ríkari áherslu á félagslega þáttinn . Sú skemmtilega hefð hefur skapast að halda sérstaka TR-sigurhátíð strax að lokinni verðlaunaafhendingu mótsins . Þá söfnumst við öll saman til að fagna , sama hver úrslitin eru – reyndar 8 gull í ár ! Einnig eru veittar viðurkenningar , nokkurs konar kveðjugjafir , til krakka sem eru á sínu síðasta ári , en í ár voru það Gauti Páll , Jakob Alexander , Þorsteinn Freygarðsson og Andri Már – allt flottir strákar og miklir TR-ingar sem hófu að sækja TR-æfingar þegar þeir voru 9 ára gamlir . Sú ábending kom fram að fjórmenningarnir skildu eftir sig skörð í A - , B - og D-liðum og nú er spurning hverjir af hinum yngri verða duglegust við skákæfingarnar til að fylla í þau skörð . Að lokum fóru allir TR-krakkar sæl heim , öll með gullmedalíu um hálsinn .